钦定古今图书集成/理学汇编/经籍典/第138卷 > 《汉韩婴诗外传二》 > 《荡三》
## 钦定古今图书集成/理学汇编/经籍典/第138卷 > 《汉韩婴诗外传二》 > 《荡三》

昔者禹以夏王，桀以夏亡；汤以殷王，纣以殷亡。故无
常安之乐，宜治之民，得贤则昌，不肖则亡，自古及今，
未有不然者也。夫明镜者，所以照形也；往古者，所以
知今也。夫知恶往古之所以危亡，而不袭蹈其所以
安存者，则无以异乎欲行而求遂于前人。《鄙语》曰：“不
知为吏，视己成事。”或曰：“前车覆而后车不诫”，是以后
车覆也。故夏之所以亡者而殷为之；殷之所以亡者
而周为之。故殷可以鉴于夏，而周可以鉴于殷。《诗》曰：
“殷鉴不远，在夏后之世。”